Í einlægi viðtali við Mannlíf segir Franz Gunnarsson að eiginlega engin orð ná yfir þann mun sem sé á líðaninni eftir að hann tók til í lífi sínu og hætti að drekka . „ Það verða fimm ár núna í janúar síðan ég setti tappann í flöskuna , “ segir Franz stoltur . „ Ég hafði alltaf haldið að ég gæti bara hætt að drekka og dópa þegar ég vildi , til dæmis var ég sannfærður um það þegar sambýliskona mín varð ófrísk að ég myndi hætta þegar barnið kæmi í heiminn . Það gat ég auðvitað ekki og tæpu ári eftir að sonur okkar fæddist fór hún frá mér . Þá versnaði ástandið á mér enn , og áður en ég lét segjast og fór í meðferð var ég farinn að velta því fyrir mér að binda enda á líf mitt . Fannst það hlyti að vera besta lausnin fyrir alla . Sem betur fer á ég góða vini og með þeirra hvatningu og hjálp tókst mér að ná áttum og leita mér hjálpar . “ Eins og gefur að skilja var mikil vinna óunnin þegar Franz kom úr meðferðinni og hann segir það hafa tekið töluverðan tíma fyrir barnsmóður sína að treysta sér . „ … það kemur enginn úr sex vikna meðferð með hausinn í fullkomnu lagi . “ „ Ég skil það vel , “ segir hann . „ Og auðvitað tekur tíma að ná bata , það kemur enginn úr sex vikna meðferð með hausinn í fullkomnu lagi , það er margra ára vinna að taka á öllu sem maður hefur gert sjálfum sér og öðrum . En eftir að ég ræddi við hana , gekkst við því sem ég hafði brotið gegn henni og baðst afsökunar hafa samskipti okkar lagast mikið og í dag erum við ágætis vinir og deilum forræði yfir syni okkar . Það er eitt af því besta sem hefur fylgt edrúmennskunni hjá mér . “ Bleika skýið er ekki bara klisja Margir sem hætta í neyslu verða yfirmáta aktífir í alls kyns líkamsrækt og Franz segist ekki hafa verið nein undantekning frá þeirri reglu . Franz Gunnarsson hætti að drekka fyrir tæpum fimm árum og er því að upplifa sín fjórðu jól edrú . „ Já , já , ég fór alveg á kaf í það , “ segir hann og hlær . „ Fékk mér einkaþjálfara og var í ræktinni flesta daga alveg á fullu . Með tímanum hef ég nú dregið mikið úr því , þótt ég stundi auðvitað líkamsrækt enn þá , en eina íþróttagrein hef ég haldið áfram að stunda mjög mikið og það er sundið . Það gefur mér svo mikið að synda og ég reyni að gera það flesta daga . “ Franz segir erfitt að lýsa þeim mun sem orðið hafi á lífi hans og lífssýn á þessum fimm árum án þess að detta í klisjur og væmni . Það sé einfaldlega allt mun auðveldara og betra . Klisjan um bleika skýið sé ekki út í hött , bara það að horfa á fallegt sólarlag geti fyllt hann fögnuði , svo dæmi sé tekið . Og þegar talið berst að jólunum og hvernig þau hafi breyst fer hann á flug . „ Jólin voru alltaf mikill sukktími , “ segir hann . „ Ég hef alltaf borðað hjá mömmu og pabba á aðfangadagskvöld en þegar maður var í neyslu reyndi maður að komast þaðan sem fyrst og fara að „ skemmta sér “ . Nú erum við sonur minn að koma okkur upp okkar eigin jólahefðum . Förum alltaf á tvö jólaböll saman , sem honum finnst óskaplega skemmtilegt , og reynum að njóta jólanna eins og við mögulega getum . Maður er aftur farinn að hlakka til jólanna eins og barn og að upplifa þau í gegnum hann setur algjörlega kirsuberið á toppinn . “